Margir eigendur tengja eyrnabólgu í hundum við sjúkdóm með sama nafni sem er algengur í börnum . Þetta eru þó ólíkir sjúkdómar og í þessarri grein verður leitast við að skýra hvað felst í eyrnabólgu hjá hundum , hvað getur orsakað hana og hvernig hún er meðhöndluð . Hvað er eyrnabólga í hundum ? Hjá börnum stafar eyrnabólga af sýkingu í miðeyra og ef hún er talin stafa af bakteríum eru gefin sýklalyf til inntöku , en veirusýkingar er ekki hægt að meðhöndla með sýklalyfjum . Hjá hundum er þessu öðruvísi farið þar sem eyrnabólga í hundum stafar af húðsýkingu í ytra eyra . Þessar sýkingar eru oftast af völdum baktería eða sveppa og stundum er um blöndu af þessum sýkingum að ræða . Einnig eru til sníkjudýr sem lifa í eyrum , svokallaðir eyrnamaurar sem valda eyrnasýkingum . Þessarri spurningu er ekki auðsvarað , enda eru orsakir fyrir húðsýkingum margar . Talið er að erfðir hafi eitthvað að segja , enda virðist eyrnabólga mun algengari í hundum með síð , lafandi eyru en í hundum með upprétt eyru . Skýringin liggur líklega í því að í lafandi eyrum er hlustin umvafin og verður umhverfið þess vegna rakara , en í raka þrífast bakteríur og sveppir best . Einnig eru auknar líkur á eyrnabólgu hjá hundum sem eru með hárvöxt í hlustinni , en ástæðan er líklega sú sama og hjá þeim með lafandi eyru , þ.e. aukinn raki . Þetta sést helst hjá hundategundum sem eru með feld sem vex í sífellu , en fara ekki úr hárum . Áður fyrr var til siðs að slíta hárin innan úr eyrunum hjá þessum hundum um leið og feldurinn var snyrtur , en það er ekki lengur mælt með þessarri aðferð , þar sem það eykur líkur á eyrnabólgu fremur en hitt . Ástæðan er að þegar hárin eru slitin úr hársekkjunum kemur vessi úr þeim , sem liggur svo í hlustinni og virkar eins og æti fyrir bakteríur og sveppi . Þar sem eyrnabólga er húðsjúkdómur kemur ekki á óvart að hundar sem eru með ofnæmi eru í aukinni hættu á að fá eyrnabólgur , enda er húðin á þeim viðkvæm fyrir . Stundum eru þrálátar eyrnabólgur einu einkenni ofnæmis , en oftast eru ofnæmissjúklingar einnig með útbrot á öðrum stöðum á líkamanum . Vegna þess að sýkingin er í ytra eyranu er hún oftast meðhöndluð með eyrnadropum sem bornir eru í eyrað , en ekki með sýklalyfjum til inntöku nema í alvarlegum tilfellum . Þar sem sumir eyrnadropar geta skaðað miðeyrað ef gat er á hljóðhimunni er reynt að ganga úr skugga um að hljóðhimnan sé heil áður en droparnir eru settir í eyrað . Stundum reynist þetta erfitt verk vegna bólgu í hlustargöngum og mikillar útferðar . Getur þá verið gott að deyfa hundinn og smúla eyrun með vatni til að hreinsa út drulluna , áður en eyrnadropar eru settir í eyrun , enda hefur lyfið litla möguleika til að virka ef það kemst ekki að húðinni sjálfri . Einnig er mikilvægt að taka sýni og athuga hvaða bakteríur eru til staðar og næmi þeirra fyrir sýklalyfjum . Einnig er athugað hvort um sveppasýkingu eða eyrnamaurasýkingu er að ræða . Eftir að hundur hefur einu sinni fengið eyrnabólgu er mikilvægt að eigandi fylgist vel með ástandi eyrnanna , skoði þau að minnsta kosti einu sinni í viku . Oft kemur sérstök lykt af eyrnasýkingu sem eigendur læra að þekkja til að bregðast fljótt við þegar eyrnabólga er í uppsiglingu . Oft er hægt að bægja frá eyrnabólgu með því að halda eyrunum hreinum og þurrum og fást til þess sérstakir vökvar , eyrnahreinsar . Sumir hundar eru svo ólánsamir að þjást af þrálátri eyrnabólgu , sem kemur upp endurtekið , þrátt fyrir meðhöndlanir . Í slíkum tilvikum þarf að ráðfæra sig við dýralækni varðandi langtímameðhöndlun og greiningu . Í langflestum þrálátum tilfellum er líklegt að sýkingin stafi í raun af undirliggjandi vandamáli í húðinni , til dæmis ofnæmi , skjaldkirtilssvandamál eða öðrum húðsjúkdómum . Þessi vandamál þarf að greina og meðhöndla sérstaklega ef árangur á að nást í meðhöndluninni . Það getur til dæmis flækt greiningu og meðhöndlun ef hljóðhimna hefur rofnað á einhverju stigi og sýking komist í miðeyra . Stundum þarf að meðhöndla í lengri tíma með sýkla - og / eða sveppalyfjum . Ef ekkert gengur og eyrnagöng eru orðin mjög þröng vegna langvarandi sjúkdóms getur verið hjálplegt að framkvæma skurðaðgerð á eyranu , þar sem eyrnagöngin eru opnuð til að það lofti betur um þau . Að lokum Mikilvægt er að halda eyrum hundsins hreinum og þurrum , en of mikil erting í formi ofnotkunar á eyrnahreinsum og eyrnapinnum getur líka valdið eyrnabólgu . Ekki nota eyrnapinna nema hafa fengið leiðbeiningar frá dýralækni fyrst . Best er að skoða eyrun vikulega og hreinsa þau ef þörf er á . Þerra löng og lafandi eyru eftir bað og sundferðir . Aðra meðhöndlun ætti ekki að hefja , nema í samráði við dýralækni og eftir skoðun á hljóðhimnum . Hrein eyru með fíngerðu hári sem er gott að klippa stutt eins og hægt er .